Video en foto’s: 102-jarige vryval tot in Guinness-rekordboekIrene O’Shea en Jed Smith (Foto: SA Skydiving) Irene O’Shea, 102 jaar oud, het met haar vryval uit ŉ vliegtuig die oudste persoon in die wêreld geword wat dit kon regkry. Irene was Sondag 102 jaar en 194 dae oud toe sy in Suid-Australië vir die derde keer saam met ŉ instrukteur uit die vliegtuig gespring het, in ŉ poging om geld in te samel vir die Motorneuronsiekte-vereniging in Suid-Australië. Irene se dogter is 10 jaar gelede oorlede as gevolg van dié siekte. Irene het vir die eerste keer in 2016 haar 100ste verjaarsdag gevier saam met die span van SA Skydiving net buite Adelaide. Sy het in 2017 teruggekeer om die oudste vrou te word wat uit ŉ vliegtuig vryval en nou, in 2018, is sy die oudste persoon ooit. In die video vertrek Irene saam met haar instrukteur, Jed Smith, by die SA Skydiving Langhorne Creek Drop Zone om net hoër as 14 000 voet saam met hom uit die vliegtuig te spring. Sy het tydens die vlug ekstra suurstof gekry om haar voor te berei vir die sprong. Jed het al 10 jaar ervaring as ŉ vryval-instrukteur en reeds meer as 3 700 spronge behartig. Hy het ŉ spesiale harnas waarmee hy Irene kan ondersteun tydens die landing. Irene poog om minstens AUS$10 000 in te samel vir verdere navorsing vir MNS.